Anmeldelse: Creative Pebble Pro

Chancen for at du har set et par Creative Pebble på et skrivebord er stor. Creatives serie af små sattelithøjtalere har eksisteret efterhånden i adskillige år. Nu er de blevet opgraderet (igen) og har fået nye digitale forstærkere og RGB-lys.

For at blive reelt imponeret af Pebble Pro, så skal man skele til prisen. Tages den med i ligningen, så er det et glimrende sæt højtalere, som kan vælges uanset om du ser lidt YouTube, lytter til musik eller drister sig til et spil i ny og næ. De er fornuftige til det meste.

Velkendt design

Designet er selvfølgelig en smagssag. Personligt havde jeg ønsket at fronten var dækket af et sort gitter eller lignende, så de fremstod helt neutrale på skrivebordet. I hvert fald indtil man fyrer op for det indbyggede RGB-lys. Selvom sidstnævnte kan virke som en fjollet gimmick, så er det uanset helt i tidens ånd og så er det egentlig ganske pænt inkorporeret uden at gå på kompromis med Pebbles design. Og kan slukkes helt, hvis det ønskes.

RGB-lys giver stemning på skrivebordet

På tilslutningssiden er Pebble Pro godt dækket ind. Du kan tilslutte med et klassisk 3.5 mm jackstik, via Bluetooth i version 5.3 og via USB. Sidstnævnte er at foretrække, da det samtidig kan forsyne højtalerne med strøm. Tilkobles de med USB, så har de en effekt på 10 watt. Vil du gerne øge dette, så er det på med en minimum 30 watt USB-C PD-adapter. Så bliver ydelsen på 30 watt RMS.

Det kan klart anbefales, da det løfter lyden betragteligt. Man kan benytte Creatives egen adapter, men har du en anden, med de nødvendige specifikationer liggende, så er højtalerne sådan set ligeglade. Vi har testet med Creatives og der er ingen opsætning for at få de ekstra muskler ud af højtaleren.

Den venstre højtaler er uden betjeningsknapper

De to højtalere er forbundet via en fastmonteret ledning. Den måler (heldigvis) hele 1,8 meter og gør det let at placere højtalerne på skrivebordet.

Lettere kluntet betjening

Der er ikke en overflod af knapper på Pebble Pro. Det er højre højtaler, der styrer showet og her finder man volumenkontrollen, der også tænder og slukker, samt en knap til skift af input og en til lysstyringen.

Lyset har fire tilstande: Cyklus (mellem tilgængelige farver), fast lys, pulserende (fast) lys og slukket. Hvis man ønsker at skifte farven, så holdes lys-knappen nede, hvilket ændrer volumenknappen til at køre igennem RGB-spektret. På papiret en ok løsning – i praksis føles det … lettere kluntet. Her havde en tilhørende app været oplagt, men det havde formentlig været i bytte for den lave pris.

På siden gemmer sig tilslutning for mikrofon og headset, så du ikke skal ned og rode bag computeren. Dog kun med brug af jackstik.

Lyd med klar tale

Lyden fra de små satellitter er overraskende detaljeret og det er let at adskille de enkelte elementer i musikken. Der er som forventet ikke tonstung bas. Men basrefleksportene, som sidder bag på højtaleren, formår alligevel at bidrage med en ret fornuftig bund.

Basrefleksporten hjælper med bassen

Tilslutning for headset og mikrofon

Lydbilledet bliver lidt anstrengt, når den maksimale volumen nærmer sig. Men forvrængning er der dog intet af og det kan formentlig tilskrives de opgraderede digitale forstærkere. De tøjler de små enheder pænt.

Pebble Pro håndterer absolut musik i popgenren og lignende bedst. Her fremstår vokalen tydeligt og levende. Når musikken begynder at bevæge sig i en mere kompleks retning, så afsløres Pebble Pros svaghedstegn også. Én enhed og en basrefleksport kan ikke udøve mirakler. Til YouTube-videoer og lignende underholdning er de ligeledes anbefalelsesværdige.

iNPUT mener…

Pebble Pro er et godt bud, hvis lyden fra computeren skal opgraderes, uden at sparegrisen skal tømmes helt. Du får et velafprøvet produkt, som i denne version har fået forbedret lyd og en tilføjelse af RGB-lys.

Når jeg alligevel ikke helt i top på karakteren, så skyldes det den lidt kluntede styring af højtalerne og de trods alt begrænsede lydmæssige kvaliteter. Træerne gror som bekendt ikke ind i himlen. Samtidig burde USB-C-adapteren, som øger sættets formåen, have været inkluderet i min optik.

Creative har dog med Pebble Pro taget den velfungerende formel, der har gjort Pebble-serien populær, og fintunet den nok til, at de bør være at finde under en del juletræer i år.

Anmeldelse: Creative Pebble Pro